Yhdysvaltain politiikka ammentaa uskonnosta | FIIA – Finnish Institute of International Affairs
etusivu / Ajankohtaista / Yhdysvaltain politiikka ammentaa uskonnosta
19.08.2011 · Ajankohtaista · Mediassa
Myytin mukainen ”messiaaninen” presidentti pyrkii osoittamaan, että hänellä on vahva oikeamielisyyden periaate, jota hän noudattaa näyttäessään kansakunnalle suuntaa. Hänelle on ominaista pitää politiikan yksittäisiä asiakysymyksiä periaatteellisina kysymyksinä.
Tällaiselle ”moosesmaiselle” johtajuudelle on Yhdysvalloissa vahvat perinteet, jotka eivät liity pelkästään oikeiston nousuun 1980-luvulla. Esimerkiksi Martin Luther King korosti 1960-luvun kansalaisoikeustaistelussa vahvaa näkemystään oikeudenmukaisemmasta tulevaisuudesta. Presidentti John F. Kennedy ammensi niin ikään samoista teemoista.
Al Qaidaa ja ”pahan akselia” pidettiin Bushin aikana olemukseltaan pahoina. Niiden rinnalla Yhdysvallat nähtiin hyvyyden sanansaattajana, joka oli aina taistellut pahuuden eri muotoja – fasismia, kommunismia ja terrorismia – vastaan. Yhdysvaltojen virheitä, kuten maan sotilaiden harjoittamaa kidutusta Abu Ghraibin vankilassa Irakissa, ei pidetty merkkeinä pahuudesta vaan yksittäisinä ja anteeksiannettavina hairahduksina muuten oikeamielisessä politiikassa.
Syyskuun 11. päivä tarjoaa tästä hyvän esimerkin. Se, mikä ennen oli normaalia, jätettiin äkillisesti taakse, ja ”uusi normaali” alkoi määrittää maailmanpolitiikkaa.
Esimerkiksi äkillinen käänne Libyassa viime keväänä muutti Pohjois-Afrikan tilannetta Yhdysvaltojen hyveellisyyttä korostavaan suuntaan. Länsimaiden näyttävä interventio ”oikean asian” puolesta Libyassa näyttää pyyhkineen muistista diktatuurien tukemisen. Yhdysvallat nähdään taas hyvyyden esitaistelijana, eikä aikaisemmille erheille anneta maan toimia arvioitaessa merkittävää roolia.
Ratkaisevia hetkiä, jolloin Yhdysvaltoja johdattavan ”kaitselmuksen” nähdään puuttuvan tapahtumien kulkuun, leimaa ihmeen kaltaisuus. Äkillisiin tapahtumiin tempaudutaan mukaan, koska niiden ajatellaan sisältävän ikään kuin jumalallisen viestin.